Хэт нэхъ бжыгъэшхуэкIэ темыкIуэрэ?
Къэбэрдей-Балъкъэрым футболымкIэ и гуп нэхъыщхьэм и зи чэзу джэгугъуэр щэбэтымрэ тхьэмахуэмрэ зэхэтащ. Абы зэхьэзэхуэм бжьыпэр щызыIыгъхэм я Iуэхур нэхъыфIыж ищIащ. Уеблэмэ ахэр зэпеуам хуэдэщ хэт бжыгъэ нэхъ инкIэ и хьэрхуэрэгъур хигъэщIэфми.
Дауи, абыкIи нэхъ лъэщар ди республикэм и нэгъабэрей чемпион, мы гъэми зэхьэзэхуэм бжьыпэр быдэу щызыгъ «Автозапчасть»-рщ. Псынэдахэ къуажэм щыIэу бахъсэндэсхэм хэгъэрейхэм я гъуэм топибгъу (!) жэуапыншэу дагъэкIащ. Абы и гъуащхьауэхэм ямыгъэгулэз зы команди КъБР-м и чемпионатым хэту къыщIэкIынкъым. ЖыпIэну ирикъунщ блэкIа джэгугъуэ 13-м къриубыдэу «Автозапчасть»-р 74-рэ къызэрыхэжаныкIар — ар ику иту топихым нэблагъэ зэIущIэ къэс хуозэ.
Прохладнэ щыIэу хэгъэрейхэм топих яхудигъэкIащ зэхьэзэхуэм етIуанэ увыпIэр щызыIыгъ «Тэрчым». Я хьэрхуэрэгъухэм ахэр жэуапыншэу къагъэнащ.
Япэ итхэм закъыкIэри- мыгъэхуну хущIэкъуащ «Союз»-р икIи ар абы къехъулIащ. Сэрмакъдэсхэм хьэщIапIэ щыIэу «Бахъсэным» топи 8 худагъэкIащ. Пэжщ, езыхэми тIэунейрэ я жагъуэ къащIащ.
Джэгугъуэ блэкIам бжыгъэшхуэкIэ текIуахэм ящыщщ «Псыгуэнсумрэ» «ЛогоВАЗ»-мрэ. Ахэр щыджэгуар я стадинхэращ, ауэ я ехъулIэныгъэхэм я мыхьэнэр абы нэхъ мащIэ ищIыркъым.
Мы гъэм гуп нэхъыщхьэм зэгъусэу къыхыхьа «Псыкуэдымрэ» «Жулдуз»-мрэ Аруан районым щызэдэджэгуащ. Ахэр гуащIэу зэпэ-щIэтащ икIи зэрытемыгъэкIуауэ зэбгъэдэкIыжащ.
Иджы щыгъуазэ фыхуэтщIынщ Къэбэрдей-Балъкъэрым футболымкIэ и гуп нэхъыщхьэм щекIуэкI зэхьэзэхуэм и иужьрей джэгугъуэм кърикIуа бжыгъэхэм: «ХьэтIохъущыкъуей» (ХьэтIохъущыкъуей) — «Велес-СДЮСШОР» (Къэрэгъэш) — 2:1, «Псыгуэнсу» (Псыгуэнсу) — «Къундетей» (Шэджэм) — 5:0, «Родник» (Псынэдахэ) — «Автозапчасть» (Бахъсэн) — 0:9, «ГорИс-179 Прохладнэ» (Прохладнэ) — «Тэрч» (Тэрч) — 0:6, «Нарт» (Нарткъалэ) — «Бедик» (Арщыдан) — 2:3, «Бахъсэн» (Бахъсэн) — «Союз» (Сэрмакъ) — 2:8, «Псыкуэд» (Псыкуэд) — «Жулдуз» (Хьэсэней) — 1:1, «ЛогоВАЗ» (Бабугент) — «Керт» (Къэхъун) — 3:0.
ДызыхуэкIуэ щэбэтымрэ тхьэмахуэмрэ зэхэтыну къыкIэлъыкIуэ джэгугъуэм щызэIущIэнущ «Керт» — «ГорИс-179 Прохладнэ», «Союз» — «Родник», «Автозапчасть» — «Псыкуэд», «Велес-СДЮСШОР» — «ЛогоВАЗ», «Тэрч» — «Бахъсэн», «Къундетей» — «Жулдуз», «Бедик» — «ХьэтIохъущыкъуей», «Псыгуэнсу» — «Нарт» командэхэр.
Хьэтау Ислъам.
